*VEGA præsenterer:* **My Brightest Diamond får klassiske kompositioner og kunstnerisk rock til at gå hånd i hånd**  
*Den bredtfavnende kunstner My Brightest Diamond spreder nuanceret musikkærlighed i Lille VEGA den 15. november.*

Med én fod plantet i klassisk musik og den anden på rock-pedalen, står den amerikanske multikunstneren Shara Nova som kvinden bag My Brightest Diamond. Hendes musikalske alsidighed kommer til udtryk gennem en imponerende kunstnerisk karriere, og My Brightest Diamond er til efteråret klar med sit fjerde album *A Million And One*.

Shara Nova har aldrig været bange for at eksperimentere med lyden. Fra rendyrket indie-rocknumre til marchorkester-inspirerede melodier beviser My Brightest Diamond sin overlegenhed inden for musikkomposition. Det kommende album udfolder endnu en side af kunstneren. På *A Million And One* omfavner hun electropoppen og skærer ned på de tungere arrangementer, der har domineret tidligere udgivelser.

Amerikaneren er opvokset i en religiøs familie, som gennem hele Novas barndom har missioneret rundt i landet. Det er også fra baglandet, at musikeren har fået sin interesse for det klassiske, hvilket førte til en uddannelse i klassisk komposition. Siden hun begyndte at udgive musik i 2006, har hun blandt andet arbejdet sammen med The Decemberists og Sufjan Stevens.

Ungdomsårene blev tilbragt i Detroit i Michigan, hvor tiden på Shara Novas teenageværelse gik med at lytte til lokalradio. My Brightest Diamond har med *A Million And One* begået en kærlighedserklæring til byen, der hjalp hende til at slå øjnene op for musikken.

**Fakta om koncerten:**  
My Brightest Diamond (US)  
Torsdag den 15. november kl. 21.00  
Lille VEGA, Enghavevej 40, 1674 København V  
Billetpris: 180 kr. + gebyr  
Billetsalget starter fredag den 22. juni kl. 10.00 via vega.dk og Ticketmaster